De Bsiedlung vo dem Gebiet geht bis in de Staazeit zruck. Des Praga Beckn woa scho während da gsaumtn Ur- und Fruahgschicht ane vo de am dichtest bsiedltn Laundschoftn vo Behmen. Bis uma 50 v. Kr. hom do de kötischn Boier gsiedld, daun fia iwa 500 Joa de germanischn Markomannen. De easchtn slawischn Gruppn san in da zweitn Höftn vom 6. Joahundat in des Gebiet kumman. Im 9. Joahundat is de Praga Burg und im 10. Joahundat de zweite Burg aufm Vyšehrad ois Sitz vo de Přemysliden aunglegt wuan. Im Schutz vo dera Burg san aun da Moldau aa Aunsiedlungen vo jidischn und deitschn Kaufleid entstaundn.